Yunkurin inganta makomar ′yan gudun hijira | Siyasa | DW | 03.11.2017
Yunkurin inganta makomar 'yan gudun hijira
Manyan jami'an kasashen yankin tafkin Chadi sun duba hanyoyin taimaka wa mutanen da hare- haren Boko Haram ya tagayyara a Najeriya da Kamaru da Chadi da Nijar ta hanyar kyautata makomarsu.
Sarakunan gargajiya da 'yan gudun hijira da jami'an gwamnati na daga cikin wadanda suka halarci taron na birnin Ndjamena. Babban batun da Hukumar da ke kula da raya tafkin Chadi ta sa gaba shi ne daukar matakan tsugunar da 'yan gudun hijira bayan gama yakar 'yan Boko Haram. A Takaice dai shugabannin na son masinta da 'yan kasuwa da suka kaurace wa sana'o'insu su sake gudanar da ayyukansu na yau da kullum kamar yadda suka saba.
Lucas Isaac shugaban 'yan gudun hijirar Najeriya a sansanin Minawao na Kamaru ya ce duk da cewa suna shirye-shiryen komawa gida, amma ba su san abin da ya kamata su yi ba kafin su koma. saboda haka ne suka halarci wannan taro domin a warware musu zare da abawa. Ita kuwa Falmata Sani, wata 'yar gudun hijira ta yi korafi kan rashin jari da za su dogara a kai wajen gudanar da harkokin kasuwanci idan suka koma gida Najeriya.
Kwamishinan shari'a na jihar Borno Barrista Kaka Shehu Lawal ya ce gwamnatin jiharsu ta fara gina gidajen wadanda 'yan ta'adda suka kora saboda mutane su koma matsugunansu. Gwamnatin tarayyar najeriya da ta jihar Borno ne suka hada gwiwa wajen gudanar da aikin na gina sabbin matsugunai ga 'yan gudun hijira da ke komawa gida.
Wasu 'yan Boko Haram da suka tuba sun halarci taron, inda suka yi nadaman ayyukan da suka tagayyara al'umma da suka aikata.
Rahoto kan taron inganta makomar 'yan gudun hijira a Ndjamena
Rahotanni masu dangantaka Najeriya, Boko Haram, Buhari, Tafkin Chadi
Muhimman kalmomi Boko Haram, Tafkin Chadi, Najeriya, 'yan gudun hijira
Permalink https://p.dw.com/p/2myma
Chadi: An kashe 'yan Boko Haram 63 16.04.2019
Kungiyoyin kare hakin dan Adam na kasa da kasa sun nuna damuwa game da yadda hare-haren kungiyar Boko Haram ke kara ta'azzara a Chadi a daidai lokacin da sojojin kasar bakwai suka mutu a wani harin mayakan.
Boko Haram: Makomar 'yan matan Chibok 15.04.2019
A Najeriya a daidai lokacin da ake tunawa da ragowar 'yan matan Chibok da ke hannun Boko Haram, ra'ayoyi sun banbanta dangane da irin rawa da kungiyar fafutuka ta "Bring Back Our Girls" ta taka wajen ceto 'yan matan
Gwamnatin Tchad ta umarci fadada bincike game da ayyukan Boko Haram 15.04.2019
Kakakin rundunar sojojin kasar Tchad ya bayyana mutuwar 'yan ta'addan da yawansu ya kai 63 sakamakon musayar wuta tsakanin sojoji da mayakan boko haram a sansanin sojin dake Bouhama a yankin tafkin Tchadi.